Міхал Эльвіра Андрыёлі — Вікіпэдыя

# Міхал Эльвіра Андрыёлі

### Зьвесткі зь Вікіпэдыі — вольнай энцыкляпэдыі.

Міхал Эльвіра Андрыёлі

Андрыёлі, Міхал Эльвіра (2 лістапада 1836 – 23 жніўня 1893) — мастак, графік, удзельнік вызваленчага руху на Беларусі і ў Літве.

Нарадзіўся ў Вільні ў сям'і настаўніка маляваньня, які паходзіў з Італіі. Першапачатковую мастацкую адукацыю атрымаў у школе Герсана ў Варшаве. Паводле жаданьня бацькоў паступіў на мэдычны факультэт Маскоўскага унівэрсытэта. Аднак прафэсія мэдыка яго не надта вабіла, і ў хуткім часе, пакінуўшы унівэрсытэт, ён паступіў у Маскоўскую вучэльню жывапісу, скульптуры і дойлідзтва.

Пасьпяхова скончыўшы вучылішча, у 1857 годзе паехаў удасканальваць майстэрства ў Італію, вучыўся ў Рыме ў акадэміі сьв. Лукаша.

Вярнуўся на радзіму, працаваў у Вільні. Тут ён зьвязаўся з рэвалюцыйнымі коламі, прымкнуў да «чырвоных», удзельнічаў у паўстаньні 1863-1864 гадоў. Пасьля паразы паўстаньня быў пасажанны у вязніцу, але з-пад арышту ўцек за мяжу. Жыў у Парыжы і Лёндане. Там стварыў шмат графічных работ і ілюстрацый, у якіх паказаў падзеі 1863 году, што адбываліся на тэрыторыі Беларусі. Жывучы ў выгнаньні, мастак вельмі сумаваў па роднай зямлі, якая была крыніцай яго творчага натхненьня.

Ілюстрацыя да паэмы «Пан Тадэвуш» Адама Міцкевіча

У 1866 годзе Андрыёлі вярнуўся на радзіму, але быў схоплены царскімі жандарамі і сасланы ў Сыбір. Жыў у Вятцы, дзе стаў настаўнікам будучых расейскіх мастакоў Васьняцовых - Віктара і Апалінарыя. У 1871 годзе Андрыёлі вярнуўся са ссылкі, але яму было забаронена жыць у Беларусі, і мастак пасяліўся ў Варшаве. Там працягваў мастацкую адукацыю ў школе Герсана, ілюстраваў часопіс «Кłоsу» («Каласы») і «Тygodnik ilustrowany» («Ілюстраваны штотыднёвік»). У 1883 – 1886 гадах працаваў у Парыжы. Толькі ў канцы жыцьця яму пашчасьціла на нейкі час вярнуцца на радзіму. Памёр Андрыёлі ў 1893 годзе.

У сваіх жывапісных і графічных работах Андрыёлі часта зьвяртаўся да тых далёкіх часоў беларускай гісторыі, калі Вялікае княства Літоўскае яшчэ захоўвала сваю незалежнасьць. У 1880-я гады ён стварыў цыкл гістарычных ілюстрацый і эскізаў. Сярод іх «Сьмерць Кейстута», «Сутычка ліцьвінаў з крыжакамі», «Гусьляр», «Хрышчэнне ліцьвінаў», «Сьмерць Людзьвіка Нарбута каля Дубічаў», «Вылазка паўстанцаў», ілюстрацыі да «Конрада Валенрода» і «Пана Тадэвуша» Адама Міцкевіча, да твораў Я.Ходзькі, Уладзіслава Сыракомлі, Элізы Ажэшкі, Ю.Славацкага, Ю.Крашэўскага і іншых. Творы Андрыёлі, выкананыя пад уплывам рамантызму, вызначаюцца тэхнічнай лёгкасьцю, дакладнасьцю ў адлюстраваньні гістарычных падзей, багацьцем фантазіі. У многіх зь іх Андрыёлі пасьпяхова выкарыстоўваў фальклёрныя матывы.

  Гэты тэкст напісаны пры дапамозе матэрыялаў старонкі Гісторыя Беларусі. Асобы.

## [рэдагаваць] Спасылкі

У ВікіСховішчы можна знайсьці мультымэдыйныя матэрыялы па тэме:
«Міхал Эльвіра Андрыёлі»

- Арыгінальны артыкул

Атрымана з «http://be-x-old.wikipedia.org../../../%D0%BC/%D1%96/%D1%85/%D0%9C%D1%96%D1%85%D0%B0%D0%BB_%D0%AD%D0%BB%D1%8C%D0%B2%D1%96%D1%80%D0%B0_%D0%90%D0%BD%D0%B4%D1%80%D1%8B%D1%91%D0%BB%D1%96_a7b2.html»

Катэгорыі: Беларускія мастакі і мастачкі | Беларускія рэвалюцыянэры

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- English
- Français
- Polski